Хеј, да ми је царевати
ХЕЈ, ДА МИ ЈЕ ЦАРЕВАТИ... 
       (По немачком) 

Хеј, да ми је царевати 
Тебе ради, моја мила! 
Данас јоште, овог часа 
Царица би, веруј, била. 

Пустио бих све нек’ иде 
Својим путем, својим током 
Ја бих само тебе слушô, — 
Куд ти оком, ја бих скоком. 

Умáкô бих шећер у мед 
Да ти буде слатка храна; 
Пурпур, свила и кадива 
За тебе би била ткана. 

Око твога златног трона 
Подигô бих ђулисаде. 
На шест хата арабиских 
Возила би с’ кроз ливаде. 

Ја бих теби сваког данка 
Срце моје давô с нова, 
Уз то приде нових двора, 
Дивних села и градова. 

Али ја сам песник само, 
А тај песник сиротâн је, — 
И ти с’ мораш задовољит’ 
Овом песмом, каква ј’ да је.

1875.